L-Awtorità ta’ Malta dwar il-komunikazzjoni (MCA) imponiet multa amministrattiva ta’ €10,000 fuq il-Melita. Dan wara li f’ħames ilmenti mressqa quddiem l-Awtorità, instab li l-Melita ma eżegwitx it-talba li għamlu xi klijenti tagħha sabiex jitterminaw is-servizzi tagħhom skont l-obbligi legali tagħha. Din id-deċizjoni ssegwi sanzjoni oħra li imponiet l-istess Awtorità fil-konfront tal-Melita f’Lulju tal-2014, wara li l-Awtorità rċeviet ilment tal-istess natura mingħand abbonat wieħed.  Sfortunatament, minkejja din il-multa, l-Awtorità kompliet tirċievi ilmenti mingħand abbonati oħra tal-Melita. Minn dawn l-ilmenti rriżulta li, minkejja li l-abbonati, kif inhu mitlub, avżaw lill-Melita 30 ġurnata bil-quddiem, dwar l-intenzjoni tagħhom li jitterminaw is-servizz/i, xorta waħda s-servizzi tagħhom baqgħu ma ġewx itterminati wara li l-perjodu ta’ 30 ġurnata kien għadda, u/jew baqgħu jinħarġu kontijiet li jitolbu ħlas għall-servizzi mogħtija wara l-perjodu ta’ pre-avviz ta’ 30 jum. F’dawn il-każijiet, kien biss wara li l-MCA ġibdet l-attenzjoni tal-Melita, li din ħadet l-azzjoni neċessarja sabiex tindirizza dawn in-nuqqasijiet u taġġorna l-kontijiet ta’ dawn l-abbonati fejn kien meħtieġ. Fid-dawl ta’ dan u skont il-poteri legali tagħha, l-Awtorità imponiet multa amministrattiva filwaqt li wisset lill-Melita li ser tkun qed issegwi mill-viċin din is-sitwazzjoni biex ikun aċċertat li l-proċeduri kollha qegħdin ikunu rrispettati. L-awtorità qalet li membri tal-pubbliku li jiltaqgħu ma’ xi diffikultajiet fil-proċess biex jitterminaw xi servizz/i jistgħu jagħmlu kuntatt mal-MCA permezz tat-telefown fuq 21336840 jew permezz tal-imajl fuq [email protected] Għall-aktar informazzjoni dwar dan is-suġġett, żur l-FAQs fuq is-sit elettroniku tal-MCA www.mca.org.mt .